CELEX: 32019D0142
Language: lt
Date: 2019-01-29 00:00:00
Title: 2019 m. sausio 29 d. Komisijos įgyvendinimo sprendimas (ES) 2019/142 dėl JAV sojų tvarumo užtikrinimo protokolo pripažinimo tinkamu atitikčiai Europos Parlamento ir Tarybos direktyvose 98/70/EB ir 2009/28/EB nustatytiems tvarumo kriterijams įrodyti

30.1.2019   
               
               
                  LT
               
               
                  Europos Sąjungos oficialusis leidinys
               
               
                  L 26/10
               
            
         KOMISIJOS ĮGYVENDINIMO SPRENDIMAS (ES) 2019/142
         2019 m. sausio 29 d.
         dėl JAV sojų tvarumo užtikrinimo protokolo pripažinimo tinkamu atitikčiai Europos Parlamento ir Tarybos direktyvose 98/70/EB ir 2009/28/EB nustatytiems tvarumo kriterijams įrodyti
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 1998 m. spalio 13 d. Europos Parlamento ir Tarybos direktyvą 98/70/EB dėl benzino ir dyzelinių degalų (dyzelino) kokybės, iš dalies keičiančią Tarybos direktyvą 93/12/EEB (1), ypač į jos 7c straipsnio 4 dalies antrą pastraipą,
         atsižvelgdama į 2009 m. balandžio 23 d. Europos Parlamento ir Tarybos direktyvą 2009/28/EB dėl skatinimo naudoti atsinaujinančių išteklių energiją, iš dalies keičiančią bei vėliau panaikinančią direktyvas 2001/77/EB ir 2003/30/EB (2), ypač į jos 18 straipsnio 4 dalies antrą pastraipą,
         kadangi:
         
                     (1)
                  
                  
                     Direktyvos 98/70/EB 7b bei 7c straipsniuose ir IV priede ir Direktyvos 2009/28/EB 17 bei 18 straipsniuose ir V priede nustatyti panašūs biodegalams ir skystiesiems bioproduktams taikomi tvarumo kriterijai ir panašios procedūros, pagal kurias tikrinama jų atitiktis tiems kriterijams;
                  
               
                     (2)
                  
                  
                     kai Direktyvos 2009/28/EB 17 straipsnio 1 dalies a, b ir c punktuose nurodytais tikslais reikia atsižvelgti į biodegalus ir skystuosius bioproduktus, valstybės narės turėtų reikalauti, kad ūkio subjektai įrodytų, jog biodegalai ir skystieji bioproduktai atitinka tos direktyvos 17 straipsnio 2–5 dalyse nustatytus tvarumo kriterijus;
                  
               
                     (3)
                  
                  
                     reikalavimas pripažinti, kad JAV sojų tvarumo užtikrinimo protokolas įrodo, jog biodegalų siuntos atitinka direktyvose 98/70/EB ir 2009/28/EB nustatytus tvarumo kriterijus, Komisijai pateiktas 2018 m. lapkričio 15 d. Protokolo įgyvendintojų būstinė – 16305 Swingley Ridge Road, Suite 200 Chesterfield, MO 63017, United States. Protokolas taikomas Jungtinėse Valstijose pagamintoms sojoms ir ūkių, auginančių sojas konkrečiam eksporto užsakovui, kilmės grandinei;
                  
               
                     (4)
                  
                  
                     vertindama JAV sojų tvarumo užtikrinimo protokolą, Komisija nustatė, kad jame tinkamai atsižvelgiama į direktyvose 98/70/EB ir 2009/28/EB nustatytus tvarumo kriterijus ir kad jame taikoma masės balanso sistema, atitinkanti Direktyvos 98/70/EB 7c straipsnio 1 dalyje ir Direktyvos 2009/28/EB 18 straipsnio 1 dalyje nustatytus reikalavimus;
                  
               
                     (5)
                  
                  
                     įvertinus JAV sojų tvarumo užtikrinimo protokolą, nustatyta, kad jis atitinka tinkamus patikimumo, skaidrumo ir nepriklausomo audito standartus, taip pat Direktyvos 98/70/EB IV priede ir Direktyvos 2009/28/EB V priede nustatytus metodikos reikalavimus;
                  
               
                     (6)
                  
                  
                     šiame sprendime numatytos priemonės atitinka Biodegalų ir skystųjų bioproduktų tvarumo komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            JAV sojų tvarumo užtikrinimo protokolu (toliau – protokolas), kurio pripažinimo prašymas Komisijai pateiktas 2018 m. lapkričio 15 d., galima įrodyti, kad biodegalų ir skystųjų bioproduktų, pagamintų laikantis protokole nustatytų biodegalų ir skystųjų bioproduktų gamybos standartų, siuntos atitinka Direktyvos 98/70/EB 7b straipsnio 3, 4 ir 5 dalyse ir Direktyvos 2009/28/EB 17 straipsnio 3, 4 ir 5 dalyse nustatytus tvarumo kriterijus.
            Protokole pateikiami tikslūs duomenys Direktyvos 2009/28/EB 17 straipsnio 2 dalies ir Direktyvos 98/70/EB 7b straipsnio 2 dalies taikymo tikslais, susijusiais su Direktyvos 98/70/EB IV priedo C dalies 1 punkte ir Direktyvos 2009/28/EB V priedo C dalies 1 punkte nurodytu metiniu teršalų kiekiu, išmetamu dėl anglies atsargų kitimo, susijusio su žemės paskirties keitimu (e
                  l
               ), kuris, kaip įrodyta protokole, yra lygus nuliui.
         
         
            2 straipsnis
            Komisijai nedelsiant pranešama apie visus 2018 m. lapkričio 15 d. Komisijai pateikto protokolo turinio pakeitimus, kurie gali turėti įtakos šio sprendimo pagrindui.
            Komisija įvertina pakeitimus, apie kuriuos jai pranešta, siekdama nustatyti, ar protokolas vis dar tinkamai apima tvarumo kriterijus, dėl kurių jis buvo pripažintas.
         
         
            3 straipsnis
            Komisija gali nuspręsti panaikinti šį sprendimą, inter alia, šiomis aplinkybėmis:
            
                        a)
                     
                     
                        jeigu aiškiai įrodoma, kad protokolu neįgyvendinami priimant šį sprendimą svarbiais laikomi elementai, arba jeigu padaromas didelis struktūrinis tų elementų pažeidimas;
                     
                  
                        b)
                     
                     
                        jeigu pagal protokolą Komisijai nepateikiamos metinės ataskaitos, kurių reikalaujama Direktyvos 98/70/EB 7c straipsnio 6 dalyje ir Direktyvos 2009/28/EB 18 straipsnio 6 dalyje;
                     
                  
                        c)
                     
                     
                        jeigu pagal protokolą neįgyvendinami nepriklausomo audito standartai, nustatyti įgyvendinimo aktuose, remiantis Direktyvos 98/70/EB 7c straipsnio 5 dalies trečia pastraipa ir Direktyvos 2009/28/EB 18 straipsnio 5 dalies trečia pastraipa, arba nepatobulinami kiti protokolo elementai, laikomi svarbiais tolesniam protokolo pripažinimui.
                     
                  
         
            4 straipsnis
            Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
            Jis taikomas iki 2021 m. birželio 30 d.
         
         
            Priimta Briuselyje 2019 m. sausio 29 d.
            
               
                  Komisijos vardu
               
               
                  Pirmininkas
               
               Jean-Claude JUNCKER
            
         
         
            (1)  OL L 350, 1998 12 28, p. 58.
         
         
            (2)  OL L 140, 2009 6 5, p. 16.